**Lietuvos Respublikos ambasada Švedijos Karalystėje**

**AKTUALIOS EKONOMINĖS INFORMACIJOS SUVESTINĖ**

2024 kovo 1 d. – kovo 31 d.

|  |  |  |  |
| --- | --- | --- | --- |
| Data | Pateikiamos informacijos apibendrinimas | Informacijos šaltinis | Pastabos |
| Lietuvos eksportuotojams aktuali informacija | | | |
| 2024-03-26 | **LINPRA organizavo seminarą lietuviškoms inžinerinės pramonės įmonėms apie eksportą į Šiaurės Europos rinkas.** Seminaro metu LR komercijos atašė Darius Budrys pasidalino apžvalga apie Švedijos ekonominę situaciją bei davė patarimų, į ką vertėtų atkreipti dėmesį įmonėms norinčioms didinti eksporto apimtis Švedijoje. | Seminaro įrašas: <https://www.youtube.com/watch?v=WsFD79tjA8c> |  |
|  |  |  |  |
| Investicijoms į Lietuvą pritraukti aktuali informacija | | | |
| 2024-03-10 | **Švedijoje fiksuojama tendencija perkelti į užsienį iškeltus gamybos procesus atgal į Švediją.** Ekspertai teigia, kad COVID-19 pandemija, geopolitiniai ir saugumo neramumai skatina dalį Švedijos įmonių persigalvoti dėl gamybos iškėlimo iš Švedijos ir daugėja atveju, kuomet daugiau negu pusę įmonių, kurios 2010-2015 m. iškėlė savo gamybinius procesus iš Švedijos, dabar juos ir vėl perkelia į Švediją. Pagrindinė priežastis – tiekimo grandinių trūkinėjimai. Teigiama, kad tendencija stiprės, sprendimai iškelti bent dalį gamybos į užsienį bus labai atsargiai įvertinami. Kol kas tendencija labiausiai matoma Kinijos atžvilgiu – prieš dešimtmetį noriai gamybą į šią šalį perkėlę Švedijos verslai, dabar ją sparčiai iškelia iš Kinijos. | [Experterna tipsar: Så kan tillverkningen flyttas till Sverige (di.se)](https://www.di.se/nyheter/experterna-tipsar-sa-kan-tillverkningen-tas-till-sverige/) |  |
| Lietuvos verslo plėtrai užsienyje aktuali informacija | | | |
| 2024-03-20 | **Statybų sektorius po truputį atsigauna, bet situacija vis dar bloga.** Žiniasklaidoje skelbiama, kad metų pradžioje fiksuotas 3,3% statybų veiklos augimas Švedijoje. Žinutė žiniasklaidoje sutikta pozityviai, turint omenyje, kad pastarąjį pusmetį statybų sektoriuje matoma itin sudėtinga situacija – praktiškai nėra naujų didesnių projektų, sektorius išgyvena istoriškai didžiausią bankrotų skaičių. Visgi, nors augimas ir fiksuojamas, statybų veikla išlieka 6% mažesnė negu buvo 2023 m. tokiu pačiu laikotarpiu. Kita sektorių neraminti tendencija – mažėjantis statybų sektoriaus darbuotojų poreikis, sektoriuje matoma daug atleidinėjimų. | [Kontorsbyggandet fortsätter nedåt (citymark.today)](https://citymark.today/kontorsbyggandet-fortsatter-nedaat-399970/nyhet.html) |  |
| 2024-03-26 | **Lietuvos profesionalų klubas Stokholme išleido trečiąjį informacinį leidinį skirta lietuviškoms įmonėms ketinančioms žengti į Švedijos rinką.** Šiame leidinyje dalinami patarimais kaip tinkamai pradėti verslą Švedijoje, išanalizuoti rinką, rasti pirmuosius pirkėjus ir į kokius verslo kultūros ypatumus derėtų atkreipti dėmesį.  Visą informaciją apie klubą ir jo leidinius, skirtus lietuviškam verslui, galite rasti klubo interneto svetainėje: [www.lpsclub.se](http://www.lpsclub.se) | <https://lpsclub.se/for-business/#bulletin> |  |
| Lietuvos turizmo sektoriui aktuali informacija | | | |
| 2024-03-04 | **Švedijos žiniasklaidoje daugėja straipsnių apie Lietuvą, kaip galimą kitą Rusijos agresijos vietą.** Tendencija ypač sustiprėjo vasario mėn. ir tęsiasi kovo mėn. metu. Kone visuose pagrindiniuose Švedijos naujienų portaluose, taip pat regioniniuose portaluose, pasirodo straipsniai arba atskiri komentarai apie Suvalkų koridorių, galimą Rusijos agresiją prieš Lietuvą ar kitas Baltijos šalis. Iniciatyvos imasi ir Švedijos žurnalistai – vyko bent keli jų vizitai, kurių metu aplankytas Vištyčio miestelis, Sakalinės kaimas, Visagino miestas. Straipsniuose pateikiamas gan pesimistinis paveikslas, koncentruojamasi į saugumo klausimus.  Atkreiptinas dėmesys, kad Švedijos naujienų portalų paieškose įrašius ,,Litauen“, rezultatai rodo kone šios, mažai pozityvios informacijos turinčius straipsnius. Informacija aktuali, turint omenyje, kad Švedijos turistams šalies saugumas yra kone pagrindinis kriterijus renkant kelionės destinaciją. | <https://www.dn.se/varlden/putins-nasta-anfall-kan-ske-har-mot-natos-svaga-punkt/>  [Visaginas – döende staden vid Litauens nedlagda kärnkraftverk - DN.se](https://www.dn.se/varlden/sovjetiska-monsterstaden-i-litauen-nu-har-halva-befolkningen-flyttat-harifran/)  [Varnar om Putins nästa militära drag – 25 mil från Gotland (aftonbladet.se)](https://www.aftonbladet.se/nyheter/a/mQX6dp/varnar-om-putins-nasta-militara-drag-25-mil-fran-gotland) |  |
|  |  |  |  |
| Bendradarbiavimui mokslinių tyrimų, eksperimentinės plėtros ir inovacijų (MTEPI) srityse  aktuali informacija | | | |
| 2024-03-01 | **Švedijos-Lietuvos bendradarbiavimo fondas skelbia galimybę teikti paraiškas projektų finansavimui.** Šiais metais svarbus dėmesys bus skiriamas projektams, kurie didintų jaunimo tinklaveiką, skatintų sanglaudą, kūrybiškumą, inovacijas. Reikalavimas – paraiškas gali teikti tik asmenys/organizacijos, registruotos Švedijoje arba Lietuvoje bei turinčios projekto partnerį atitinkamoje šalyje. Paraiškas galima teikti iki balandžio 21 d. | <https://swelitfund.org/apply-for-grants> |  |
| Lietuvos ekonominiam ir energetiniam saugumui aktuali informacija | | | |
| 2024-03-13 | **Švedijos saugumo policija išreiškė rūpestį dėl Kinijos investicijų į vėjo energetiką.** Vadovaujantis šios tarnybos rekomendacija, Švedijoje nuo 2023 m. gruodžio mėn. įsigaliojo naujas įstatymas, kuris apribojo trečiųjų šalių galimybes investuoti į Švedijos energetinę infrastruktūrą. Tačiau įstatymas taikomas tik naujiems projektams, o esami projektai neperžiūrimi. Tai neramina Saugumo policiją, kuri savo metiniame raporte Kinijos tiesiogines užsienio investicijas įvardija kaip keliančias Švedijai grėsmę. Nurodoma, kad iš viso energetinio sektoriaus Kiniją labiausiai domina vėjo energetika. Švedijos vėjo energetikos asociacija situaciją vertina irgi rimtai. Asociacija atliko tyrimą, kuris atskleidė, kad kinietiška įmonė China General Nuclear Power Group (CGN), valdoma Kinijos komunistų partijos, yra investavusi bent į šešis didelius vėjo energetikos projektus Švedijoje, visais atvejis ji valdo ne mažiau negu 75% projektų vertės. Įvertinta, kad 2026 m. 7% iš vėjo gaunamos elektros energijos bus sugeneruota Kinijos valdomuose vėjo parkuose. Asociacijos atstovai išplatino pareiškimą, kuriuo raginama netvirtinti projektų, kuriuose dalyvauja įmonės susiję ne tik su Kinija, bet ir su Rusija, Iranu ir Šiaurės Korėja. Situaciją žiniasklaidoje komentuojantys ekspertai pabrėžia, kad Kinija esant poreikiui tikrai nevengtų panaudoti energetinius, ekonominius ryšius, kaip spaudimo priemonę. Pavyzdžiu rodoma Australija, kuri 2020 m. bandė įvertinti COVID19 priežastis ir sulaukė griežto Kinijos atsako įvedant prekių iš Australijos importo apribojimus. Pabrėžiama, kad Švedijos atveju galimas Kinijos priemonių arsenalas irgi būtų platus, neapsiribotų tik eksportu, atsilieptų ir energetikos sektoriui. | [Kinesisk energijätte stor-ägare i Sverige: ”En risk” | SvD](https://www.svd.se/a/gE5OLA/kinesisk-energijatte-stor-agare-i-sverige-en-risk) |  |
| 2024-03-11 | **Švedijos vėjo energetikos asociacija paskelbė raportą, kuriame nurodoma, kad per 2023 m. Švedijoje ir 229 vėjo energijos parkų projektų buvo atmesta 150.** Skirtingai nuo saulės energijos parkų, jūrų vėjo parkų projektus atmeta vietinės bendruomenės. Ekspertai siūlo Vyriausybei imtis iniciatyvos ir įdiegti finansines paskatas savivaldybėms, jeigu šios patvirtina vėjo energijos parkų projektus. Pavyzdžiui, siūloma, kad mokesčiai surinkti iš projektų vystytojų patektų ne į valstybės, bet į konkrečios savivaldybės, kurios riboje vėjo parkas yra, biudžetą. Tačiau mažai tikėtina, kad Vyriausybė tai imtųsi – prioritetas branduolinės energetikos vystymui, vėjo energetikai skiriama mažai dėmesio. | [Kommuner stoppar två av tre vindkraftverk | SvD](https://www.svd.se/a/ve4MgV/kommuner-stoppar-tva-av-tre-vindkraftverk) |  |
| 2024-03-19 | **Kovo 19 d. Vyriausybė pristatė orientacinį Švedijos energetikos politikos įstatymo projektą, kuriuo tikslas – įtvirtinti Švedijos siekį iki 2045 m. padvigubinti elektros energijos generavimą iki 300 TWh per metus.** Projekte iškelti keli tikslai. Pirma, bus siekiama pagerinti planavimą. Numatyta, kad Švedijos institucijos turės išsamiau planuoti konkretų elektros energijos poreikį ne tik visai šaliai, bet ir atskiriems jos regionams ir skirtingais laikotarpiais. Numatoma išsamius planus parengti pradedant nuo konkretaus poreikio konkrečiai apskričiai 2030 m., vėliau 2035 m., 2040 m. ir galiausiai 2045 m. Antra, pagerinti elektros energijos tinklo saugumą. Švedijos ,,Energijos tinklai“ bus įpareigoti atlikti reguliarius patikrinimus kontrolinėse stotyse. Trečia, įtvirtinti nuostatą, kad iki 2045 m. Švedijoje iškastinis kuras būtų nenaudojamas nei viename iš pramonės sektorių, tuo pačiu užtikrinant energijos, gaunamas iš neiškastinio kuro, ekspansiją. Labiausiai akcentuojama branduolinės energijos plėtra, numatyta, kad iki 2035 m. šiame sektoriuje sugeneruojama elektros energija turi siekti 2500 MW. Svarbu tai, kad branduolinės energetikos srityje numatyta 10 didelių AE reaktorių ir nepaminėti iki šiol dažnai aukštų valstybės pareigūnų akcentuoti SMR reaktoriai. Žiniasklaidoje bei opozicinių partijų tarpe šis naujas įstatymo projektas yra gausiai kritikuojamas. Teigiama, kad jis nėra išsamus, nėra konkrečių priemonių ir nei iš įstatymo projekto, nei iš jo pristatymo nėra aišku, ką Vyriausybė konkrečiai darys, kad Švedija apsirūpintų elektros energija trumpuoju laikotarpiu, o ne tik 2045 m. Kai kurios energetikos įmonės kritikuoja įstatymo projektą ir dėl to, kad nėra nurodyta didelės apimties projektų finansavimo šaltinis – ar juos finansuos valstybė, ar verslas, o jeigu ir valstybė ir verslas, tai kokiomis proporcijomis. | [Energipolitikens nya inriktning - Regeringen.se](https://regeringen.se/pressmeddelanden/2024/03/energipolitikens-nya-inriktning/) |  |
| 2024-03-25 | **Vyriausybė planuoja sumažinti elektros tinklo mokesčius, iš kurių pelnosi tinklų operatoriai.** Ekspertai akcentuoja, kad Švedijoje veikia kelios monopolijos (išskiriami tinklų operatoriai Vattenfall, Ellevios, Eon), kurios pastarąjį dešimtmetį didina tinklo mokesčius, o vartotojai neturi kitos alternatyvos. Vyriausybei planuojant didinti Švedijos elektros energijos generaciją, tinklų operatoriai neslepia, kad nesant aiškaus finansinio plano, jie ir vėl didintų mokesčius vartotojams. Todėl Vyriausybė dabar imasi iniciatyvos ir planuoja naują įstatymą, kuriuo siektų sumažinti mokesčius, mokamus tinklų operatoriams. Įstatymo projekte yra ir gana radikalių priemonių, pavyzdžiui, siūlymas panaikinti 2,61 mlrd. EUR lėšas, skiriamas tinklų vystytojams, kad jie iki 2027 m. harmonizuotų Švedijos energijos rinką su ES taisyklėmis. | [Ellevio och Eon och Vattenfall kan höja elnästavgifterna. - DN.se](https://www.dn.se/ekonomi/elnatsbolagen-hotar-med-hojda-avgifter/) |  |
| Bendra Švedijos ekonominė informacija | | | |
| 2024-03-19 | **Švedijos finansų ministrė E. Svantesson pristatė naujas Švedijos ekonomikos prognozes**. Pagrindinis teiginys – aukšta infliacija yra įveikta, ji jau tesiekia 2% ir mažės toliau. Dabar didžiausia problema išlieka bendra ekonominė recesija, kuri tęsis iki 2025 m. E. Svantesson teigia, kad nepaisant prieš tai buvusių pesimistinių prognozių, Švedijos ekonomika šiais metais augs 0,7%, o kitais metais 2,5%. Tačiau kartu pastebima, kad Švedijoje didėja bankrotų skaičius, nemažai įmonių mažina etatus, todėl Švedijoje didėja nedarbas, kuris dabar siekia 8,3%. Atsižvelgiant į tai, kad infliacija sumažėjo ir kova su ja nėra prioritetinis tikslas, E. Svantesson teigia, kad pavasario biudžetas galimai bus didesnis, atsiras erdvės didesnėms išlaidoms. Prioritetinės sritys, kurioms bus skiriama daugiau lėšų, įvardintos aiškiai: gerovės sistema, gynyba ir policija. | <https://www.regeringen.se/pressmeddelanden/2024/03/inflationen-i-sverige-har-fallit-tillbaka-tydligt/> |  |
| 2024-03-26 | **Švedijos Nacionalinis ekonominių tyrimų institutas (NIER) paskelbė 2024 m. ekonominių prognozių raportą.** NIER prognozuoja, kad šiais metais Švedijos centrinis bankas palūkanų normas mažins 4 kartus. Jos dabar siekia 4%, NIER teigimu iki šių metų pabaigos šis rodiklis bus sumažintas iki 3%, o iki 2025 m. pabaigos sumažės iki 2,25%. Tikėtina, kad mažinimas bus pradėtas š.m. birželio mėn. Normų mažinimas bus paremtas Švedijos ekonomikos atsigavimu. NIER prognozuoja, kad šiais metais Švedijos ekonomika augs 0,8%, o kitais metais augimas bus 2,5%. Infliacija laikysis apie 2,8%, konstatuojama, kad ją pavyko suvaldyti. Nedarbas turėtų siekti 8,4%.  **Pilną raportą anglų kalba galite rasti čia:** [Swedish-Economy-Report-March-2024-Summary.pdf (konj.se)](https://www.konj.se/download/18.265f19318e5606b9db686fe/1711536469613/Swedish-Economy-Report-March-2024-Summary.pdf) | [The recession bottoms out this year - Konjunkturinstitutet](https://www.konj.se/english/publications/swedish-economy-report/swedish-economy/2024-03-26-the-recession-bottoms-out-this-year.html) |  |
| 2024-03-27 | **Švedijos centrinis bankas palūkanų normas mažinti ketina gegužę arba birželį.** Kovo pabaigoje žiniasklaidoje daug dėmesio sulaukė Švedijos centrinio banko sprendimas išlaikyti 4% palūkanų normas. Banko vadovas Erik Thedeen teigia, kad sprendimas pagrįstas noru pilnai užsitikrinti, kad infliacija yra suvaldyta. Dabar numatoma, kad bankas mažins palūkanų normas, tikėtina, kad š.m. gegužę arba birželį. | [Riksbanken: Räntan sänks troligen i maj eller juni - DN.se](https://www.dn.se/ekonomi/riksbanken-rantan-sanks-troligen-i-maj-eller-juni/) |  |
|  |  |  |  |
| Kita ekonominiam bendradarbiavimui aktuali informacija | | | |
|  |  |  |  |

Rengėjas (-ai):

LR ambasados Švedijos Karalystėje trečiasis sekretorius Augustinas Uleckas, tel. +46 738014607, [augustinas.uleckas@urm.lt](mailto:augustinas.uleckas@urm.lt)

**Pastabos: nurodytos piniginės sumos perskaičiuotos pagal kursą 1 EUR = 11,52 SEK**